## Uredba o unutarnjem ustrojstvu Ministarstva zaštite okoliša i prostornog uređenja

### NN 70/2001 (3.8.2001.), Uredba o unutarnjem ustrojstvu Ministarstva zaštite okoliša i prostornog uređenja

# VLADA REPUBLIKE HRVATSKE

1194

Na temelju članka 60. stavaka 1. i 2.
Zakona o sustavu državne uprave (»Narodne novine«, br. 75/93, 48/99, 15/2000,
127/2000 i 59/2001) i članka 34. stavka 1. Uredbe o načelima za unutarnje
ustrojstvo tijela državne uprave (»Narodne novine«, broj 43/2001), Vlada
Republike Hrvatske je na sjednici održanoj 26. srpnja 2001. godine, donijela

## UREDBU

### o unutarnjem ustrojstvu Ministarstva zaŠtite okoliŠa i prostornog ureĐenja

Članak
1.

Ovom
se Uredbom određuje unutarnje ustrojstvo Ministarstva zaštite okoliša i
prostornog uređenja (u daljnjem tekstu: Ministarstvo), nazivi i ustrojstvo upravnih
organizacija u sastavu Ministarstva i unutarnjih ustrojstvenih jedinica,
poslovi i zadaci koji se u njima obavljaju, način upravljanja, te okvirni broj
službenika i namještenika Ministarstva.

I. UNUTARNJE USTROJSTVO

Članak
2.

Za
obavljanje poslova iz djelokruga Ministarstva ustrojavaju se slijedeće
ustrojstvene jedinice i upravne organizacije u sastavu Ministarstva:

1.
Kabinet ministra

2.
Tajništvo ministarstva

3.
Uprava za upravno-pravne poslove

4.
Uprava za opću politiku zaštite okoliša

5.
Uprava za zaštitu okoliša

6.
Uprava za zaštitu prirode

7.
Uprava za inspekcijske poslove

8.
Uprava za graditeljstvo

9.
Zavod za prostorno uređenje

II. DJELOKRUG I USTROJSTVO UPRAVNIH
ORGANIZACIJA U SASTAVU MINISTARSTVA I UNUTARNJIH USTROJSTVENIH JEDINICA

1. KABINET MINISTRA

Članak
3.

U
Kabinetu ministra obavljaju se protokolarni i drugi poslovi za ministra i
njegova zamjenika, poslovi vezani uz ostvarivanje plana i programa aktivnosti
ministra i njegova zamjenika, koordiniraju plan i program pojedinih uprava i Zavoda
za prostorno planiranje, prati njihova realizacija, obavljaju poslovi u svezi s
praćenjem rada Vlade Republike Hrvatske i Hrvatskog sabora i njihovih tijela,
obavljaju koordinativni poslovi u svezi poslova međunarodne suradnje, te
sudjelovanja u međunarodnim projektima od interesa za Republiku Hrvatsku,
poslovi u vezi predstavki i pritužbi građana, poslovi u svezi s informiranjem
javnosti i odnosima sa sredstvima javnog priopćavanja, osiguranja pravodobnog
upućivanja Vladi Republike Hrvatske i Hrvatskom saboru, te njihovim tijelima
materijala i drugih dokumenata iz djelokruga Ministarstva, obavljaju se poslovi
u svezi s organizacijom prijevoza ministra i zamjenika, te obavljaju drugi
stručni i administrativni poslovi za službene potrebe ministra.

2. TAJNIŠTVO MINISTARSTVA

Članak
4.

U
Tajništvu Ministarstva obavljaju se poslovi usklađivanja rada upravnih
organizacija u sastavu Ministarstva i unutarnjih ustrojstvenih jedinica, daju
upute za rad u svezi s ostvarivanjem plana rada, koordiniraju poslovi na izradi
i ostvarivanju plana rada i temeljem nacrta planova rada predlažu planovi
stručnog usavr­šavanja i osposobljavanja državnih službenika, poduzimaju mjere
za osiguranje učinkovitosti u radu, sastavljaju izvješća ministru o
ostvarivanju plana rada i drugih pitanja u svezi s radom i ustrojstvom
Ministarstva.

U
Tajništvu se također obavljaju opći, kadrovski, infor­ma­tički i pomoćni
poslovi, nadzire rad državnih službenika i namještenika Tajništva, skrbi o
urednom i pravilnom korištenju imovine i sredstava za rad, kao i opremanju
prostora Ministarstva, o voznom parku i korištenju vozila, o načinu održavanja
sredstava i opreme, organizira prijevoz dužnosnika i službenika Ministarstva,
obavljaju poslovi prijepisa i umnožavanja, pisarnice-pismohrane, ekonomata,
telefoniste, domara, održavanje prostora, opreme i čistoće, te poslovi
informatizacije Ministarstva.

U
Tajništvu se obavljaju i poslovi u vezi s:

-
izradom prijedloga financijskog plana u skladu s naputcima ministra, te
praćenje ostvarivanja donesenog financijskog plana,

-
pribavljanjem izvješća i nadzorom nad namjenskim troše­njem sredstava,

-
vođenje knjigovodstvene evidencije i analitike,

-
obavljanje računovodstvenih poslova Ministarstva,

-
obavljanje drugih poslova što odredi ministar.

U
Tajništvu se ustrojavaju:

2.1.
Odjel za opće, kadrovske, informatičke i pomoćne poslove

2.2.
Odjel za financijsko-planske i računovodstvene poslove

2.1.
Odjel za opće, kadrovske, informatičke i pomoćne poslove

Odjel za opće, kadrovske, informatičke i
pomoćne poslove prati i provodi mjere kadrovske politike Ministarstva, obavlja
administrativne poslove oko izbora kandidata za prijam u radni odnos i raspored
službenika i namještenika, sudjeluje u izradi, dono­šenju i realizaciji
programa stručnog usavršavanja, prati statusna prava dužnosnika, državnih
službenika i namještenika, njihov rad i promicanje u službi, obavlja stručne i
tehničke poslove nabave i održavanja računalne i programske opreme, analizira
potrebe i zahtjeve glede informatičkih poslova iz područja poslovanja
Ministarstva, radi na unapređenju i implementaciji infor­matičke tehnologije,
formiranju integralnog informacijskog sustava Ministarstva, daje podršku
korisnicima sustava, održava koris­ničke seminare, izrađuje izvješća i priprema
mišljenja na dostavljene materijale iz svog djelokruga, obavlja stručne i
tehničke poslove koji se odnose na pisarnicu, prijepis, pismohranu i opremanje
prostorija Ministarstva, korištenje prometnih sredstava za potrebe
Ministarstva, obavlja stručne i druge poslove koji se odnose na opremanje
prostorija, ekonomat, skrb o urednom i pravilnom korištenju imovine i sredstava
rada, vozni park i korištenje vozila i održavanja prostora, te obavlja i druge
poslove koje odredi tajnik neposredno.

U
Odjelu za opće, kadrovske, informatičke i pomoćne poslove se ustrojavaju:

2.1.1.Odsjek
za informatizaciju

2.1.2. Odsjek za opće i pomoćne poslove

2.1.1. Odsjek za informatizaciju obavlja
stručne i tehničke poslove nabave i održavanja računalne, tehničke i programske
opreme, analizira potrebe i zahtjeve glede informatičkih poslova iz područja
poslovanja Ministarstva, radi na unapređenju i implementaciji informatičke
tehnologije, izgradnji integralnog informacijskog sustava Ministarstva,
surađuje u izvedbi projekata informacijskog sustava, daje podršku korisnicima
sustava, održava korisničke seminare, brine o izradi Internet stranica u
nadležnosti Ministarstva, izrađuje izvješća i priprema mišljenje na dostavljene
materijale iz svog djelokruga te obavlja i druge poslove koje odredi tajnik
neposredno.

2.1.2. Odsjek za opće i pomoćne poslove
obavlja stručne i druge poslove koji se odnose na prijepis, pisarnicu,
pismohranu, opremanje prostorija, ekonomat, skrb o urednom i pravilnom
korištenju imovine i sredstava rada, vozni park i korištenje vozila i
održavanja prostora, opreme i čistoće.

2.2.Odjel
za financijsko planske i računovodstvene poslove

Odjel za financijsko planske i
računovodstvene poslove obavlja stručne poslove u vezi s:

- izradom prijedloga financijskog plana u
skladu s naputcima ministra, te praćenjem ostvarivanja donesenog financijskog
plana,

- pribavljanjem izvješća i nadzorom nad
namjenskim troše­njem sredstava,

- vođenjem knjigovodstvene evidencije i
analitike,

- obavljanjem računovodstvenih poslova
Ministarstva,

- obavljanjem drugih poslova što ih odredi
tajnik Ministarstva.

3. UPRAVA ZA UPRAVNO PRAVNE POSLOVE

Članak 5.

Uprava za upravno-pravne poslove obavlja
upravne i pravne poslove iz djelokruga Ministarstva, a poglavito koji nisu
temeljem zakona, drugog propisa ili ovom uredbom stavljeni u djelokrug drugih
ustrojstvenih jedinica Ministarstva, a koji se odnose na: normativnu djelatnost
u svezi s izradom i primjenom zakona i drugih propisa iz djelokruga rada
Ministarstva, praćenje primjene i osiguravanje izvršavanja zakona i drugih
propisa, vođenje upravnih postupaka, obavljanje upravnog nadzora, izradu
naputaka, stručnih mišljenja i objašnjenja, davanje primjedbi i mišljenja na
prijedloge zakona, drugih propisa i međunarodnih ugovora; izrađuje akte iz svog
djelokruga, surađuje s Državnim pravobraniteljstvom Republike Hrvatske, drugim
tijelima državne vlasti, jedinicama lokalne i područne (regionalne) samouprave,
udrugama i drugim institucijama, te obavlja druge poslove koji su joj stavljeni
u nadležnosti.

U Upravi za upravno-pravne poslove
ustrojavaju se:

3.1. Odjel za normativne poslove

3.2. Odjel za postupak u drugom stupnju

3.1.
Odjel za normativne poslove

Odjel za normativne poslove predlaže,
koordinira i priprema izradu nacrta zakona iz djelokruga Ministarstva, izrađuje
prijedloge nacrta zakona i drugih propisa u suradnji s drugim ovlaštenim
ustrojstvenim jedinicama Ministarstva, izrađuje naputke, pravilnike i naredbe
radi provođenja zakona, provodi upravni nadzor, priprema odgovore na zastupnička
pitanja, daje stručna mišljenja i objašnjenja u svezi s primjenom i provedbom
zakona, prati propise i promjene u tim propisima, priprema i izrađuje nacrte
među­državnih ugovora, surađuje s Državnim pravobraniteljstvom Republike
Hrvatske i drugim tijelima državne vlasti, udrugama i drugim institucijama, te
obavlja i druge poslove iz svog djelokruga.

U Odjelu za normativne poslove ustrojavaju
se:

3.1.1. Odsjek za zaštitu okoliša i zaštitu
prirode

3.1.2. Odsjek za prostorno uređenje i
graditeljstvo

3.1.1. Odsjek za zaštitu okoliša i zaštitu
prirode izrađuje pri­jedloge nacrta zakona i drugih propisa, naputke i naredbe
radi provođenja zakona i drugih propisa, priprema odgovore na zastupnička
pitanja, daje stručna mišljenja i objašnjenja u svezi s primjenom i provedbom
zakona, prati propisa i promjene u propisima iz područja zaštite okoliša i
zaštite prirode, provodi upravni nadzor, surađuje sa Državnim
pravobraniteljstvom Republike Hrvatske i drugim tijelima državne vlasti,
jedinicama lokalne i pod­ručne (regionalne) samouprave, udrugama i drugim
institucijama i izrađuje nacrte međudržavnih ugovora iz područja zaštite
okoliša i zaštite prirode.

3.1.2. Odsjek za prostorno uređenje i
graditeljstvo izrađuje prijedloge nacrta zakona i drugih propisa, naputke i
naredbe radi provođenja zakona i drugih propisa, priprema odgovore na
zastupnička pitanja, daje stručna mišljenja i objašnjenja u svezi s primjenom i
provedbom zakona, prati propisa i promjene u propisima iz područja prostornog
uređenja i graditeljstva, provodi upravni nadzor, surađuje sa Državnim
pravobraniteljstvom Republike Hrvatske i drugim tijelima državne vlasti,
jedinicama lokalne i područne (regionalne) samouprave, udrugama i drugim
institucijama i izrađuje nacrte međudržavnih ugovora iz područja prostornog
uređenja i graditeljstva.

3.2.
Odjel za postupak u drugom stupnju

Odjel za postupak u drugom stupnju obavlja
poslove upravnog nadzora, rješava upravne stvari u drugom stupnju, priprema
odgovore na predstavke i pritužbe građana u odnosu na upravni postupak te daje
mišljenja i upute u primjeni i provođenju propisa.

4. UPRAVA ZA OPĆU POLITIKU ZAŠTITE
OKOLIŠA

Članak
6.

Uprava
za opću politiku zaštite okoliša provodi opću politiku zaštite okoliša u
ostvarivanju uvjeta za održivi razvoj, te obavlja poslove koordinacije, stručne
izrade i sudjelovanja u izradi strateških dokumenata i aktivnosti zaštite
okoliša, te približavanju i priključenju Republike Hrvatske europskim
integracijama u području zaštite okoliša (strateško planiranje, približavanje i
integriranje u Europsku uniju, predlaganje i promicanje ekonomskih instrumenata
i mjera za poboljšanje stanja okoliša, poticanje odgoja i obrazovanja,
poticanje sudjelovanja javnosti u zaštiti oko­liša, vođenje cjelovitog
informacijskog sustava).

U
Upravi za opću politiku zaštite okoliša ustrojavaju se:

4.1.
Odjel za EU integracije, strateško planiranje i među­na­rodne projekte

4.2.
Odjel za ekonomske poticaje

4.1.Odjel za EU integracije, strateško
planiranje i međunarodne projekte

Odjel za EU integracije, strateško
planiranje i međunarodne projekte obavlja analitičko-sintetičke poslove,
stručne poslove i zadatke vezane za opću politiku zaštite okoliša, poslove
strateškog planiranja i poslove vezane u integracijske procese u području
zaštite okoliša.

Koordinira i sudjeluje u pripremi i
provedbi dokumenata o zaštiti okoliša. Koordinira izradu i priprema Strategiju
zaštite okoliša. Analizira i prati ostvarenje Strategije zaštite okoliša.
Surađuje sa županijama i Gradom Zagrebom na usuglašavanju Programa zaštite okoliša
županija i Grada Zagreba sa Strategijom zaštite okoliša. Koordinira izradu i
priprema Izvješća o stanju okoliša. Organizira izvješćivanje o stanju okoliša u
Republici Hrvatskoj za potrebe međunarodnih institucija. Koordinira izradu i
priprema Nacionalno izvješće o sposobnosti prikupljanja podataka bitnih za
okoliš te ostalih aktivnosti vezanih uz uspostavu sustava monitoringa i
izvješćivanja o okolišu: razvija postojeći integralni informacijski sustav u
skladu s EU standardima; priprema i osigurava provođenje programa praćenja
stanja okoliša; vodi poslove središnjeg prikupljanja, evidentiranja, procjene,
obrade i primjene podataka.

Koordinira i obavlja poslove vezane uz
proces približavanja Republike Hrvatske europskim integracijama u području
zaštite okoliša i primjenu Sporazuma o stabilizaciji i pribli‚avanju.
Koordinira pravodobno i učinkovito preuzimanje tehničke pomoći iz programa
CARDS i drugih programa Europske unije kao što je LIFE, i dr. Koordinira izradu
i provedbu dijela nacionalnih programa pridru‚ivanja koji se odnose na zaštitu
okoliša. Koordinira poslove u svezi usklađivanja s Acquis communautaire.
Koordinira, priprema i obrađuje ostale podatke o ustrojstvu, pravnoj regulativi
te ostalim aspektima Europske unije, a koji su u nadležnosti Ministarstva.
Sudjeluje u stručnim poslovima i zadacima u okviru Pakta o stabilnosti te
regionalnih inicijativa poput Jadransko-jonske inicijative. Prikuplja, sređuje
i vodi preglede podataka, informacija i dokumentacije istih.

Koordinira i obavlja stručne poslove i
zadatke vezane za programe Ujedinjenih naroda – UNDP, UNEP, UN/ECE, GEF,
Komisija za održivi razvoj (CSD). Prikuplja, sređuje i vodi preglede
informacija i dokumentacije istih. Priprema i obrađuje podatke za pripremu
projekata navedenih programa.

Surađuje s drugim nadležnim tijelima
državne uprave, jedinicama lokalne i područne (regionalne) samouprave, u vezi
provedbe opće politike zaštite okoliša.

Obavlja i druge poslove i zadatke koje mu
povjeri pomoćnik ministra.

4.2. Odjel za ekonomske poticaje

Odjel za ekonomske poticaje koordinira i
obavlja stručne poslove i zadatke u svezi s osnivanjem i početkom rada fonda za
zaštitu okoliša i energetsku efikasnost. Obavlja stručno-analitičke poslove u
svezi s predlaganjem izmjena i uvođenja novih ekonomskih instrumenata u zaštiti
okoliša, te izradom odgovarajućih propisa. Koordinira i obavlja poslove vezane
za izradu stručnih podloga za razvoj financiranja zaštite okoliša i za
ekonomsko-poticajne instrumente. Koordinira i izrađuje stručne podloge i
izvještaje o primjeni i razvoju ekonomskih instrumenata u zaštiti okoliša za
potrebe međunarodne suradnje.

Koordinira
i obavlja poslove vezane uz ostvarivanje programa strane tehničke pomoći u
području financiranja zaštite okoliša temeljem multilateralnih ili bilateralnih
sporazuma (Pakt o stabilnosti, bilateralna suradnja s Njemačkim društvom za
tehničku suradnju i dr.). Koordinira i obavlja poslove vezane uz rad UN-a,
WTO-a, EU-a, i dr. na usklađivanju i razvoju međuodnosa politika zaštite
okoliša i trgovinskih politika u ostvarivanju uvjeta za održivi razvoj.

Prikuplja, obrađuje i vodi preglede
podataka i dokumentacije te izrađuje izvještaje o korištenju sredstava za
financiranje zaštite okoliša iz državnog proračuna, proračuna jedinica lokalne
i područne (regionalne) samouprave, te drugih izvora.

Sudjeluje u stručnim poslovima i zadacima
na pripremi dokumenata o zaštiti okoliša.

Obavlja stručne poslove u svezi s općim
promicanjem zaštite okoliša te provodi promidžbene aktivnosti. Obavlja poslove
vezane uz dodjelu znaka zaštite okoliša, priznanja i nagrada za postignuća u
zaštiti okoliša. Obavlja poslove u svezi s promicanjem zaštite okoliša u odgoju
i obrazovanju, te izradom, provedbom, praćenjem provedbe i vrednovanjem
programa odgoja i obrazovanja za okoliš i održivi razvoj. Priprema i provodi
projekte odgoja i obrazovanja za okoliš u suradnji s Ministarstvom prosvjete i
športa i nevladinim udrugama. Prati i sudjeluje u međunarodnim aktivnostima
odgoja i obrazovanja za okoliš.

Obavlja poslove u svezi s izradom
dokumenata i stručnih podloga zaštite okoliša vezanih uz obavješćivanje
javnosti o stanju okoliša. Prati provedbu i izvršavanje mjera preuzetih međuna­rodnih
obveza s područja sudjelovanja javnosti u zaštiti okoliša.

Organizira izdavanje časopisa »Okoliš« te
obavlja poslove uredništva, a organizira izdavanje i drugih stručnih
publikacija. Vodi biblioteku Ministarstva.

Surađuje s drugim nadležnim tijelima
državne uprave, jedinicama lokalne i područne (regionalne) samouprave,
ustanovama, tvrtkama i nevladinim udrugama u svezi s provedbom poslova i
zadataka iz svoga područja rada.

Obavlja i druge poslove i zadatke koje mu
povjeri pomoćnik ministra.

5. UPRAVA ZA ZAŠTITU OKOLIŠA

Članak 7.

Uprava za zaštitu okoliša obavlja upravne
i stručne poslove u svezi očuvanja kakvoće zraka, zaštite klime i ozonskog
omotača, provođenja mjera za postupanje s otpadom, provedbe postupka utjecaja
na okoliš, planova intervencija u zaštiti okoliša, te očuvanja kakvoće mora i priobalja,
očuvanja kakvoće tla i skrbi za okoliš Podunavlja. Provodi postupak u svezi
davanja suglasnosti za obavljanje stručnih poslova zaštite okoliša te druge
poslove u nadležnosti Uprave.

U Upravi za zaštitu okoliša ustrojavaju
se:

5.1. Odjel za zaštitu atmosfere,
postupanje s otpadom i zaštitu tla

5.2. Odjel za procjenu utjecaja na okoliš,
planove intervencija, zaštitu mora i priobalja

5.1. Odjel za zaštitu atmosfere,
postupanje s otpadom
i zaštitu tla

Odjel za zaštitu atmosfere, postupanje s
otpadom i zaštitu tla obavlja upravne i stručne poslove u svezi očuvanja
kakvoće zraka, zaštite klime i zaštite ozonskog omotača, provođenja mjera za
postupanje s otpadom, zaštite tla i zaštite okoliša Podunavlja. Izrađuje
stručne podloge za izradu propisa. Izrađuje stručne podloge za pristupanje
međunarodnim ugovorima i za propise temeljem potvrđenih međunarodnih ugovora,
te prati provedbu mjera i izvršavanje preuzetih obveza iz međunarodnih ugovora.
Surađuje s nadležnim tijelima državne uprave, jedinicama lokalne i područne
(regionalne) samouprave, ustanovama i tvrtkama, te s međunarodnim
organizacijama u svezi zaštite atmosfere, postupanja s otpadom i zaštite tla.
Obavlja i druge poslove u nadležnosti Odjela.

U Odjelu za zaštitu atmosfere, postupanje
s otpadom i zaštitu tla ustrojavaju se:

5.1.1. Odsjek za zaštitu atmosfere i
postupanje s otpadom

5.1.2. Odsjek za zaštitu tla (Područna
jedinica Osijek)

5.1.1. Odsjek za zaštitu atmosfere i
postupanje s otpadom obavlja:

- Upravne i stručne poslove očuvanja
kakvoće zraka, zaštite klime i zaštite ozonskog omotača. Obavlja upravne i
stručne poslove u svezi davanja suglasnosti za obavljanje stručnih poslova
zaštite okoliša i to za poslove monitoringa atmosfere. Priprema i izrađuje
stručna mišljenja u svezi programa i mjera zaštite zraka. Koordinira uspostavu
te prati rad državne mreže za praćenje kakvoće zraka. Radi na promicanju
otklanjanja uzroka promjene klime i oštećivanja ozonskog omotača. Izdaje
mišljenja u svezi uvoza i izvoza tvari koje oštećuju ozonski omotač.

- Upravne i stručne poslove u svezi
provođenja mjera za postupanje s otpadom. Priprema i izrađuje stručna mišljenja
u svezi zbrinjavanja otpada na odlagalištima otpada te o drugim načinima
zbrinjavanja svih vrsta otpada. Priprema stručne podloge za davanje suglasnosti
za izradu sanacijskih programa odlagališta otpada. Provodi postupak i izdaje
rješenja o uvozu, izvozu i provozu otpada, te o ispunjavanju uvjeta za
obavljanje djelatnosti postupanja s opasnim otpadom. Vodi evidenciju o pravnim
i fizičkim osobama koje obavljaju djelatnost postupanja s opasnim i neopasnim
otpadom, te o unutarnjem i prekograničnom prometu opasnog otpada.

5.1.2. Odsjek za zaštitu tla obavlja
upravne i stručne poslove u svezi provođenja zaštite tla i zaštite okoliša
Podunavlja. Obavlja upravne i stručne poslove u svezi davanja suglasnosti za
obavljanje stručnih poslova zaštite okoliša i to za poslove monitoringa
litosfere. Koordinira aktivnosti u svezi praćenja utjecaja onečiš­ćavanja i
stanja kakvoće tla. Priprema stručne podloge za davanje suglasnosti za izradu
programa sanacije tla. Prati stanje okoliša i koordinira aktivnosti u provedbi
strategije i programa zaštite okoliša na području Podunavlja. Koordinira
aktivnosti u sklopu Radne zajednice podunavskih regija.

5.2.Odjel
za procjenu utjecaja na okoliš, planove intervencija, zaštitu mora i priobalja

Odjel za procjenu utjecaja na okoliš,
planove intervencija i zaštitu mora i priobalja obavlja upravne i stručne
poslove u svezi provođenja postupka procjene utjecaja na okoliš, donošenja mjera
zaštite okoliša, interventnog djelovanja u slučaju iznenadnog onečišćenja
okoliša te zaštite okoliša mora i priobalja. Izrađuje stručne podloge za izradu
propisa. Izrađuje stručne podloge za pristupanje međunarodnim ugovorima i za
propise temeljem potvrđenih međunarodnih ugovora, te prati provedbu mjera i
izvršavanje preuzetih obveza iz međunarodnih ugovora. Surađuje s nadležnim
tijelima državne uprave, jedinicama lokalne i pod­ručne (regionalne)
samouprave, ustanovama i tvrtkama, te s međunarodnim organizacijama u svezi
procjene utjecaja na okoliš, planova intervencija i zaštite mora i priobalja.
Obavlja i druge poslove u nadležnosti Odjela.

U Odjelu za procjenu utjecaja na okoliš,
planove intervencija i zaštitu mora i priobalja ustrojavaju se:

5.2.1. Odsjek za procjenu utjecaja na
okoliš i planove intervencija

5.2.2. Odsjek za zaštitu mora i priobalja
(Područna jedinica Rijeka)

5.2.1. Odsjek za procjenu utjecaja na
okoliš i planove intervencija obavlja:

- Upravne i stručne poslove u svezi
provođenja postupka procjene utjecaja na okoliš i donošenja mjera zaštite
okoliša. Provodi stratešku procjenu utjecaja na okoliš na razini programa,
planova i strategija. Provodi procjenu utjecaja na okoliš na razini
pojedinačnog zahvata u okoliš. Obavlja upravne i stručne poslove u svezi
davanja suglasnosti za obavljanje stručnih poslova zaštite okoliša i to za
poslove pripreme i izrade studija o utjecaju na okoliš i stručnih podloga i
elaborata zaštite okoliša. Priprema stručne podloge za davanje suglasnosti na
prostorne planove županija i Grada Zagreba u svezi mjera zaštite okoliša.

- Upravne i stručne poslove u svezi
interventnog djelovanja u slučaju iznenadnog onečišćenja okoliša. Izrađuje
stručne podloge za pripremu planova intervencija u zaštiti okoliša. Sudjeluje u
izradi i provedbi planova intervencija kod osobite ugroženosti okoliša ili
okolišnih nesreća. Priprema i poduzima aktivnosti u svezi donošenja planova
intervencija koje moraju imati proiz­vođači opreme i uređaja koji mogu
prouzročiti onečišćavanje okoliša. Daje stručnu ocjenu i izrađuje prijedloge u
svezi sa sanacijskim programima i planovima za uklanjanje šteta u okolišu
uzrokovanim okolišnim nesrećama.

5.2.2. Odsjek za zaštitu mora i priobalja
obavlja upravne i stručne poslove u svezi zaštite morskog okoliša, okoliša
priobalja te poslove u svezi davanja suglasnosti za obavljanje stručnih poslova
zaštite okoliša i to za poslove monitoringa hidrosfere. Koordinira poslove u
svezi praćenja stanja kakvoće mora. Predlaže mjere u svezi poboljšanja kakvoće
mora i priobalja. Priprema stručne ocjene i izrađuje prijedloge u svezi sa
sanacijskim programima za uklanjanje posljedica onečišćenja morskog okoliša i
okoliša priobalja. Nadzire i provodi aktivnosti prema Planu intervencija kod
iznenadnog onečišćenja Jadranskog mora.

6. UPRAVA ZA ZAŠTITU PRIRODE

Članak 8.

Uprava za zaštitu prirode obavlja upravne
i stručne poslove u svezi očuvanja biološke i krajobrazne raznolikosti,
održivog korištenja prirodnih dobara i zaštite prirodnih vrijednosti izvr­šavanjem,
odnosno osiguravanjem izvršavanja međunarodnih ugovora, zakona i drugih
propisa; rješavanjem u upravnim predmetima. Nadalje, obavlja stručni i upravni
nadzor nad radom javnih ustanova za upravljanje zaštićenim područjima; obavlja
poslove međunarodne suradnje, planiranja, koordinacije i praćenja stanja
stručnih poslova u području zaštite prirode, priprema planske dokumente u
zaštiti prirode; daje mišljenja i priprema odgovore na zastupnička pitanja,
izrađuje stručne podloge za podzakonske akte koji se donose temeljem Zakona o
zaštiti prirode, međunarodnih konvencija i ugovora, koordinira i provodi
programe edukacije i promidžbe u svezi očuvanja i zaštite prirode.

U Upravi za zaštitu prirode ustrojavaju
se:

6.1. Odjel za očuvanje biološke i
krajobrazne raznolikosti

6.2. Odjel za zaštitu prirodnih
vrijednosti

6.1.
Odjel za očuvanje biološke i krajobrazne raznolikosti

Odjel za očuvanje biološke i krajobrazne
raznolikosti obavlja stručne i upravne poslove očuvanja raznolikosti vrsta,
staništa, gena i krajobraza. Koordinira poslove u svezi inventarizacije,
kartiranja i praćenja stanja biološke i krajobrazne raznolikosti. Osigurava
provođenje mjera biološke sigurnosti. izdaje uvjete zaštite prirode u postupku
izrade dokumenata prostornog uređenja i planova korištenja prirodnih dobara
izvan područja zaštićenih prirodnih vrijednosti. Izrađuje stručne podloge za
pokretanje postupka zaštite te obavlja stručne i upravne poslove u svezi
zaštite udomaćenih i divljih svojti. Izrađuje dopuštenja prema važećem zakonskom
propisu. Koordinira poslove utvrđivanja i naknade šteta koju čine zaštićene
vrste. Koordinira provedbu i reviziju Strategije i akcijskog plana zaštite
biološke i krajobrazne raznolikosti Republike Hrvatske.

6.2.
Odjel za zaštitu prirodnih vrijednosti

Odjel za zaštitu prirodnih vrijednosti
obavlja stručne i upravne poslove u svezi zaštite prirodnih vrijednosti u
smislu Zakona o zaštiti prirode i međunarodnih ugovora. Obavlja nadzor nad
stručnim radom i financiranjem programa zaštite prirode u ustanovama nacionalnih
parkova i parkova prirode. Izrađuje stručne podloge i daje suglasnosti u
postupku proglašavanja zaštićenih područja i prirodnih vrijednosti te minerala
i fosila. Koordinira izradu i donošenje planova upravljanja i mjera zaštite za
zaštićene prirodne vrijednosti. Provodi programe edukacije i promidžbe u svezi
očuvanja zaštićenih dijelova prirode i održivog korištenja prirodnih dobara.
Daje suglasnost na programe izobrazbe stručnih službi ustanovama za zaštitu
prirode.

U
Odjelu za zaštitu prirodnih vrijednosti ustrojavaju se:

6.2.1.
Odsjek za zaštićena područja

6.2.2.Odsjek
za održivo korištenje prirodnih dobara

6.2.1.
Odsjek za zaštićena područja daje suglasnost na planove upravljanja zaštićenim
područjima i mjere zaštite prirodnih vrijednosti. Vodi središnji upisnik
zaštićenih prirodnih vrijednosti i upisnik javnih ustanova za zaštitu prirode.
Obavlja nadzor nad stručnim radom uprava nacionalnih parkova i parkova prirode
i nadzor nad financiranjem programa zaštite prirode u zaštićenim prirodnim vrijednostima.
Obavlja poslove u svezi naknade vlasnicima i ovlaštenicima prava na
nekretninama u zaštićenim područjima. Obavlja poslove u svezi procjene i
naknade šteta prouzročene nedopuštenom radnjom u odnosu na pojedine zašti­ćene
biljne i životinjske vrste. Utvrđuje uvjete zaštite prirode pri dodjeljivanju
koncesija i koncesijskih odobrenja u zaštićenim područjima i prirodnim
vrijednostima. Sudjeluje u donošenju prostornih planova nacionalnih parkova i
parkova prirode.

6.2.2.
Odsjek za održivo korištenje prirodnih dobara prati stanje korištenja prirodnih
dobara. Izdaje uvjete zaštite prirode u postupku izrade dokumenata prostornog
uređenja i planova korištenja prirodnih dobara. Izrađuje dopuštenja za zahvate
u prirodi prema važećem zakonskom propisu. Utvrđuje ocjenu prihvatljivosti za
prirodu svih zahvata koji mogu narušiti ekološku ravnotežu. Utvrđuje uvjete
zaštite prirode i smjernice za održivo korištenje prirodnih dobara. Sudjeluje u
postupku donošenja planskih dokumenata po zakonima drugih djelatnosti (poljoprivreda,
šumarstvo, lovstvo, ribolov, eksploatacija mineralnih sirovina, turizam i dr.).

7. UPRAVA ZA INSPEKCIJSKE POSLOVE

Članak
9.

Uprava
za inspekcijske poslove obavlja poslove inspek­cijskog nadzora u području
prostornog uređenja, gradnje, zaštite okoliša i zaštite prirode nad poslovima
koje obavljaju nadležna tijela državne uprave i tijela jedinica lokalne i
područne (regionalne) samouprave, uvjetima i načinu rada nadziranih pravnih i
fizičkih osoba, te poduzima mjere propisane zakonima i propisima donesenim na
osnovi tih zakona iz tih područja, obavlja poslove u svezi s izvršenjem
inspekcijskih rješenja, prati i nadzire provedbu mjera za unapređenje
zakonitosti iz djelokruga Ministarstva, priprema izvješća Vladi Republike
Hrvatske i Hrvatskom saboru s prijedlogom mjera za unapređenje stanja, daje
stručna mišljenja, tumačenja i upute u svezi s primjenom propisa, izrađuje
stručne podloge i sudjeluje u izradi zakona, tehničkih i drugih propisa iz
područja prostornog uređenja i gradnje, obavlja poslove informatizacije
inspekcijskog nadzora, sudjeluje u ostvarivanju poslova međunarodne suradnje,
te obavlja i druge poslove koje odredi ministar.

Radi
obavljanja inspekcijskih poslova na području Republike Hrvatske ustrojavaju se
područne jedinice Ministarstva – područni uredi inspekcijskog nadzora u
sjedištima županija odnosno Gradu Zagrebu.

Usmjeravanje,
usklađivanje i stručni nadzor nad područnim jedinicama provodi se putem odjela
i službeničkih mjera u sjedištu uprave. Na istovjetan način Uprava sudjeluje i
u obavljanju složenijih poslova iz djelokruga područnih jedinica i utvrđuje
standarde za opremu i materijalno tehnička sredstva.

U
Upravi za inspekcijske poslove ustrojavaju se:

7.1.
Odjel inspekcijskog nadzora gradnje

7.2.
Odjel inspekcijskog nadzora prostornog uređenja

7.3.
Odjel inspekcijskog nadzora zaštite okoliša i prirode

7.4.
Odjel pravnih poslova, praćenja stanja i izvršnog postupka

7.5.
Područne jedinice - Odjel inspekcijskog nadzora u Zagrebu za područje
Zagrebačke županije, Karlovačke županije, Sisačko-moslavačke županije i Grada
Zagreba

7.6.
Područne jedinice - Odjel inspekcijskog nadzora u Rijeci za područje
Primorsko-goranske županije, Ličko-senjske županije i Istarske županije

7.7.
Područne jedinice - Odjel inspekcijskog nadzora u Splitu za područje
Splitsko-dalmatinske županije i Dubrovačko-neretvanske županije

7.8.
Područne jedinice - Odjel inspekcijskog nadzora u Zadru za područje Zadarske
županije i Šibensko-kninske županije

7.9.
Područne jedinice - Odjel inspekcijskog nadzora u Varaždinu za područje
Krapinsko-zagorske županije, Varaždinske županije, Koprivničko-križevačke
županije i Međimurske županije

7.10.
Područne jedinice - Odjel inspekcijskog nadzora u Bjelovaru za područje Bjelovarsko-bilogorske
županije, Viro­vitičko-podravske županije, Požeško-slavonske županije i
Brodsko-posavske županije

7.11.
Područne jedinice - Odjel inspekcijskog u Osijeku za područje Osječko-baranjske
županije i Vukovarsko-srijemske županije.

7.1.
Odjel inspekcijskog nadzora gradnje

Odjel inspekcijskog nadzora gradnje
obavlja poslove inspekcijskog nadzora zakonitosti i kvalitete gradnje,
održavanja i uklanjanja građevina za koje građevnu, uporabnu i dozvolu za
uklanjanje izdaje ovo Ministarstvo, nadzire zakonitost rada svih sudionika u
državnoj gradnji, nadzire kvalitetu građevnih proizvoda, nadzire primjenu
tehničkih propisa, normi i pravila struke koje se odnose na gradnju, uklanjanje
i održavanje građevina, priprema nacrte prijedloga zakona i propisa iz područja
gradnje, priprema izvješća i programe iz djelokruga svoje zakonske ovlasti,
donosi upravne akte u inspekcijskim postupanjima, kao i zakonom propisane
upravne mjere u inspekcijskom postupku tijekom nadzora. Odjel obavlja
inspekcijski nadzor i iz djelokruga područnih jedinica ove Uprave, sukladno
materijalnom zakonu i nadzor nad postupanjima i kontroli rada inspektora i
nadzornika, te pomoćniku ministra predlaže mjere za ispunjenje zakonitosti rada
inspektora i nadzornika. Odjel surađuje s drugim odjelima Uprave za
inspekcijske poslove i obavlja ostale poslove u skladu Pravilnika o unutarnjem
redu Ministarstva.

U Odjelu inspekcijskog nadzora gradnje
ustrojavaju se:

7.1.1. Odsjek inspekcijskog nadzora
državne gradnje

7.1.2. Odsjek inspekcijskog nadzora
gradnje iz djelokruga područnih jedinica

7.1.1. Odsjek inspekcijskog nadzora
državne gradnje obavlja nadzor nad zakonitošću rada investitora, projektanata,
revidenata, izvođača i nadzornih inženjera u državnoj gradnji, nadzor kvalitete
i uporabljivosti građevnih proizvoda koji moraju udovoljavati bitnim zahtjevima
za građenje, nadzor primjene tehničkih proizvoda, normi i pravila struke
tijekom gradnje, donošenje upravnih akata u inspekcijskim postupanjima kao i
zakonom propisane upravne mjere u inspekcijskom postupku tijekom nadzora.

7.1.2. Odsjek inspekcijskog nadzora
gradnje iz djelokruga područnih jedinica usklađuje i provodi stručni nadzor nad
inspekcijskim postupanjem građevnih inspektora i nadzornika iz područnih ureda
ove Uprave. Nadzor osobito obuhvaća zakonitost rada i ažurnost sukladno
odredbama zakona o gradnji i drugim pozitivnim propisima. Odjel sudjeluje u
obradi i postupanju povodom predstavki i pritužbi građana na rad službenika
područnih ureda, izrađuje naputke i objašnjenja u vezi primjene Zakona o
gradnji i načina postupanja inspektora i nadzornika.

7.2.
Odjel inspekcijskog nadzora prostornog uređenja

Odjel inspekcijskog nadzora prostornog
uređenjaobavlja poslove inspekcijskog nadzora nad donošenjem dokumenata pra­ćenja
stanja u prostoru i izradom te donošenjem dokumenata prostornog uređenja,
nadzire subjekte prostornog uređenja u svezi izrade i provedbe dokumenata
prostornog uređenja, nadzire primjenu propisa iz domene prostornog uređenja,
izvoda iz dokumenata prostornog uređenja odnosno odluke o primjeni građevnog
reda, odlukama o lokacijskim uvjetima i drugim aktima prostornog uređenja.
Odjel obavlja inspekcijski nadzor nad građevnim dozvolama u odnosu na
usklađenost s dokumentima prostornog uređenja, posebnim zakonima ili propisima
donesenih na osnovu tih zakona. odjel pokreće inspekcijske postupke i mjere,
podnosi prekršajne i kaznene prijave predviđene Zakonom, prati izvr­šavanje
mjera koje se poduzimaju u inspekcijskom nadzoru, sudjeluje u izradi propisa iz
područja prostornog uređenja i upravnim nadzorima koje provodi Ministarstvo.
Obavlja poslove pripreme i izrade izvješća i programa za unapređenje
zakonitosti.

7.3.
Odjel inspekcijskog nadzora zaštite okoliša i prirode

Odjel inspekcijskog nadzora zaštite
okoliša i prirode obavlja poslove inspekcijskog nadzora nad primjenom propisa
iz područja zaštite okoliša i područja zaštite prirode, nadzire provedbu
ratificiranih međunarodnih ugovora, korištenje i uporabu zaštićenih dije­lova
prirode, stanje kakvoće i provođenje mjera zaštite prirode, predlaže mjere
zaštite okoliša i zaštite prirode, usklađuje i daje smjernice za rad i primjenu
propisa i mjera zaštite okoliša i prirode, sudjeluje u izradi propisa iz
područja zaštite okoliša i prirode, prati izvršavanje mjera koje se poduzimaju u
inspekcijskom nadzoru, priprema programe i izvješća iz područja nadzora.

U Odjelu inspekcijskog nadzora zaštite
okoliša i prirode ustrojavaju se:

7.3.1. Odsjek inspekcijskog nadzora
zaštite okoliša

7.3.2. Odsjek inspekcijskog nadzora
zaštite prirode

7.3.1. Odsjek inspekcijskog nadzora i
zaštite okoliša obavlja poslove inspekcijskog nadzora nad primjenom propisa iz
područja zaštite okoliša, zaštite zraka i postupanja s opasnim otpadom, prati
izvršavanje mjera koje se poduzimaju u inspekcijskom nadzoru i predlaže mjere
zaštite okoliša.

7.3.2. Odsjek inspekcijskog nadzora
zaštite prirode obavlja poslove inspekcijskog nadzora nad primjenom propisa iz
područja zaštite prirode, nadzire korištenje i uporabu zaštićenih dijelova
prirode, stanje kakvoće i provođenje mjera zaštite prirode, prati izvršavanje
mjera koje se poduzimaju u inspekcijskom nadzoru i predlaže mjere zaštite
prirode.

7.4.
Odjel pravnih poslova, praćenja stanja i izvršnog postupka

Odjel pravnih poslova, praćenja stanja i
izvršnog postupka obavlja pravne i upravne poslove, prati i nadzire primjenu
izvršenja zakona i drugih propisa iz djelokruga Uprave. Sudjeluje u izradi i
davanju stručnih mišljenja i objašnjenja i provodi upravni inspekcijski
postupak, odgovara na predstavke i pritužbe građana.

Prati
rad i postupanje u inspekcijskom nadzoru iz djelokruga Ministarstva, vodi
propisanu evidenciju iz područja uprave, priprema podloge za izvješća i
programe za unapređenje inspek­cijskog nadzora, obavlja poslove informatizacije
inspekcijskog nadzora, obavlja stručno-tehničke poslove koji se odnose na
uredsko poslovanje, prijepis, pismohranu i sl.

Provodi
organizaciju i osigurava uvjete za izvršenje inspekcijskih rješenja, prati
provedbu inspekcijskih mjera i priprema odgovore na pritužbe izvršenika
inspekcijskih rješenja.

U
Odjelu pravnih poslova, praćenja stanja i izvršnog postup­ka ustrojavaju se:

7.4.1.
Odsjek za pravne poslove i praćenja stanja

7.4.2.
Odsjek za izvršni postupak

7.4.1.
Odsjek za pravne poslove i praćenje stanja tumači primjenu propisa o inspekcijskom
nadzoru gradnje, prostornog uređenja, zaštite okoliša i prirode, usklađuje i
priprema predmete okončane u prvostupanjskom postupku, za rad u drugom stupnju,
koordinira rad i prikuplja informacije o postupku za odgovore po predstavkama i
pritužbama, obavlja poslove uredskog poslovanja, prijepis i pismohrana.

7.4.2.
Odsjek za izvršni postupak organizira i usklađuje rad svih potrebnih službi i
nadležnih tijela za provođenje postupka izvršenja, sudjeluje i nadzire u
izvršenju inspekcijskih rješenja svih područnih jedinica, izvršava inspekcijska
rješenja iz djelokruga Uprave i neposredno postupa po predmetima iz djelokruga
područnih jedinica.

7.5.–7.11.
Područne jedinice - Odjel inspekcijskog nadzora u Zagrebu, Rijeci, Splitu,
Zadru, Varaždinu, Bjelovaru i Osijeku obavljaju poslove inspekcijskog nadzora:

-
nad građevinama za koje građevnu dozvolu izdaje nadležni županijski ured,
nadziru primjenu tehničkih i drugih propisa koji uređuju gradnju i postupanje s
građevinama te kakvoću građevnih proizvoda koji se upotrebljavaju u gradnji,
obavljaju nadzor gradnje obiteljskih kuća prema posebnim ovlastima Zakona o
gradnji, sudjeluju u izradi propisa iz područja gradnje, prate izvršavanje
mjera koje se poduzimaju i inspekcijskom nadzoru, pripremaju izvješća i
programe za unapređenje zakonitosti u području grad­nje.

-
nad primjenom propisa iz područja zaštite okoliša, zaštite zraka, postupanja s
otpadom i zaštite prirode, osim ako tim propisima nije drugačije određeno, te
nadziru način i uvjete rada, tehničku opremljenost pravnih osoba registriranih
ili ovlaštenih za obavljanje poslova zaštite okoliša, korištenje sredstava
određenih za provođenje mjera zaštite okoliša, sudjeluju u izradi propisa iz
područja u kojem provode nadzor, prate izvršavanje mjera koje se poduzimaju u
inspekcijskom nadzoru, pripremaju izvješća i pro­grame za unapređenje zaštite
okoliša i zaštite prirode, usklađuju i daju smjernice za i provođenje propisa i
mjera zaštite okoliša i zaštite prirode.

U
područnim jedinicama ustrojavaju se odsjeci:

*U
Područnoj jedinici u Zagrebu ustrojavaju se:*

7.5.1.
Odsjek inspekcijskog nadzora u Zagrebu za područje Grada Zagreba

7.5.2.
Odsjek inspekcijskog nadzora u Zagrebu za područje Zagrebačke županije

7.5.3.
Ispostava - Odsjek inspekcijskog nadzora u Karlovcu za područje Karlovačke
županije i Sisačko-moslavačke županije

*U
Područnoj jedinici u Rijeci ustrojavaju se:*

7.6.1.
Odsjek inspekcijskog nadzora u Rijeci za područje grada Rijeke

7.6.2.
Ispostava - Odsjek inspekcijskog nadzora u Rijeci za ostalo područje
Primorsko-goranske županije i područje Ličko-senjske županije

7.6.3.
Ispostava - Odsjek inspekcijskog nadzora u Pazinu za područje Istarske županije

*U
Područnoj jedinici u Splitu ustrojavaju se:*

7.7.1.
Odsjek inspekcijskog nadzora u Splitu za područje grada Splita

7.7.2.
Odsjek inspekcijskog nadzora u Splitu za ostalo područje Splitsko-dalmatinske
županije

7.7.3.
Ispostava - Odsjek inspekcijskog nadzora u Dubrovniku za područje
Dubrovačko-neretvanske županije

*U
Područnoj jedinici u Zadru ustrojavaju se:*

7.8.1.
Odsjek inspekcijskog nadzora u Zadru za područje Zadarske županije

7.8.2.
Ispostava - Odsjek inspekcijskog nadzora u Šibeniku na području
Šibensko-kninske županije

*U
Područnoj jedinici u Varaždinu ustrojavaju se:*

7.9.1.
Odsjek inspekcijskog nadzora u Varaždinu za područje Varaždinske županije i
Međimurske županije

7.9.2. Ispostava - Odsjek inspekcijskog
nadzora u Koprivnici za područje Koprivničko-križevačke i Krapinsko-zagorske
županije

*U Područnoj jedinici u Bjelovaru
ustrojavaju se:*

7.10.1. Odsjek inspekcijskog nadzora u
Bjelovaru za pod­ručje Bjelovarsko-bilogorske županije i Virovitičko-podravske
županije

7.10.2. Ispostava - Odsjek inspekcijskog
nadzora u Požegi za područje Požeško-slavonske županije i Brodsko-posavske
županije

*U Područnoj jedinici u Osijeku ustrojavaju
se:*

7.11.1. Odsjek inspekcijskog nadzora u
Osijeku za područje Osječko-baranjske županije

7.11.2. Ispostava - Odsjek inspekcijskog
nadzora u Vukovaru za područje Vukovarsko-srijemske županije

8. UPRAVA ZA GRADITELJSTVO

Članak 10.

Uprava za graditeljstvo obavlja upravne
poslove i stručno-analitičke poslove iz područja graditeljstva koji se odnose
na: utvrđivanje uvjeta za projektiranje, gradnju i održavanje građevina te
uporabljivost građevnih proizvoda; poslovanje Hrvatske komore arhitekata i
inženjera u graditeljstvu te drugih osoba koje sudjeluju u projektiranju,
gradnji i održavanju građevina; praćenje i analiziranje građevinskih i
projektantskih usluga u graditeljstvu; načelne, građevne uporabne i dozvole za
uklanjanje građevina; gradnju, korištenje i održavanje građevina; davanje
mišljenja, objašnjenja, uputa i pripremanje odgovora na zastupnička pitanja;
izradu zakonskih i podzakonskih akata; uvođenje relevantnih smjernica Europske
unije za područje graditeljstva.

U Upravi za graditeljstvo ustrojavaju se:

8.1. Odjel za izdavanje dozvola

8.2. Odjel za tehničku regulativu i
ovlasnice

8.1.
Odjel za izdavanje dozvola

Odjel za izdavanje dozvola obavlja upravne
poslove i stručno-analitičke poslove iz područja graditeljstva.

Upravni
poslovi koje obavlja Odjel za izdavanje dozvola jesu: izdavanje načelnih,
građevnih, uporabnih i dozvola za uklanjanje građevina, te provedba tehničkih
pregleda građevina u nadležnosti Ministarstva, imenovanja te nadzor nad osobama
ovlaštenim za poslove kontrole i nostrifikacije projekata, davanje suglasnosti
za započinjanje obavljanja djelatnosti, utvrđivanje programa, provođenje
stručnog ispita i izdavanje uvjerenja o položenom stručnom ispitu prema Zakonu
o gradnji, davanje stručnih mišljenja u žalbenim postupcima i postupcima
poništenja dozvola po pravu nadzora, sudjelovanje u upravnom nadzoru koje
provodi Ministarstvo, nadzor nad radom Hrvatske komore arhitekata i inženjera u
graditeljstvu, vođenje službenih evidencija, prikupljanje i priprema statističkih
podataka iz upravnih područja djelatnosti Uprave.

Stručni
poslovi koje obavlja Odjel za izdavanje dozvola jesu: praćenje primjene propisa
iz područja graditeljstva i posebnih zakona, sudjelovanje u izradi stručnih
podloga za utvrđivanje uvjeta za projektiranje, gradnju i održavanje građevina,
davanje stručnih mišljenja, objašnjenja i tumačenja, postupanje po pred­stav­kama
i pritužbama građana, pripremanje odgovora na upite drugih tijela državne
uprave i zastupnička pitanja, sudjelovanje u radu tehničkih odbora za izradu
hrvatskih normi, sudjelovanje u radumandatnih povjerenstava za područje
izrade građevne-tehničke regulative i za područje odrednica za tehničke
specifikacije iz područja graditeljstva, izrada zakonskih podzakonskih akata,
praćenje dostignuća s područja graditeljstva.

U Odjelu za izdavanje dozvola ustrojavaju
se:

8.1.1. Odsjek za načelne, građevne i
dozvole za uklanjanje građevina

8.1.2. Odsjek za uporabne dozvole,
uvjerenja i suglasnosti

8.1.1. Odsjek za načelne, građevne i
dozvole za uklanjanje građevina obavlja upravne poslove: izdavanje načelnih,
građevnih i dozvola za uklanjanje građevina za čije je izdavanje nadležno
Ministarstvo, sudjelovanje u utvrđivanju programa i provođenje stručnog ispita
prema Zakonu o gradnji, davanje stručnih mišljenja u žalbenim postupcima i
postupcima poništenja dozvola po pravu nadzora, sudjelovanje u upravnom nadzoru
koje provodi Ministarstvo.

Stručni poslovi koje obavlja Odsjek jesu:
praćenje primjene propisa iz područja graditeljstva i posebnih zakona,
sudjelovanje u izradi stručnih podloga za utvrđivanje uvjeta za projektiranje
građevina, davanje stručnih mišljenja, objašnjenja i tumačenja, postupanje po
predstavkama i pritužbama građana te pripremanje odgovora na upite drugih
tijela državne uprave i zastupnička pitanja u vezi s projektiranjem građevina,
sudjelovanje u radu tehničkih odbora za izradu hrvatskih normi, sudjelovanje u
radumandatnih povjerenstava za područje izrade građevne-tehničke
regulative i za područje odrednica za tehničke specifikacije u vezi s
projektiranjem građevina, izrada zakonskih i podzakonskih akata, praćenje
dostignuća s područja graditeljstva.

8.1.2.
Upravni poslovi koje obavlja Odsjek za uporabne dozvole, uvjerenja i
suglasnosti jesu: provedba tehničkih pregleda i izdavanja uporabnih dozvola za
korištenje građevina za čije je izdavanje nadležno Ministarstvo, imenovanja te
nadzor nad osobama ovlaštenim za poslove kontrole i nostrifikacije projekata,
davanje suglasnosti za započinjanje obavljanja djelatnosti, utvrđi­vanje programa
i izdavanje uvjerenja o položenom stručnom ispitu prema Zakonu o gradnji,
davanje stručnih mišljenja u žalbenim postupcima i postupcima poništenja
dozvola po pravu nadzora, sudjelovanje u upravnom nadzoru koje provodi
Ministarstvo, nadzor nad radom Hrvatske komore arhitekata i inženjera u
graditeljstvu.

Stručni
poslovi koje obavlja Odsjek jesu: praćenje primjene propisa iz područja
graditeljstva i posebnih zakona, sudjelovanje u izradi stručnih podloga za
utvrđivanje uvjeta za gradnju i održavanje građevina, davanje stručnih
mišljenja, objašnjenja i tumačenja, postupanje po predstavkama i pritužbama
građana te pripremanje odgovora na upite drugih tijela državne uprave i
zastupnička pitanja u vezi s gradnjom i održavanjem građevina, sudjelovanje u radu
tehničkih odbora za izradu hrvatskih normi, sudjelovanje u radumandatnih
povjerenstava za područje izrade građevne-tehničke regulative i za područje
odrednica za tehničke specifikacije u vezi gradnje i održavanja građevina,
izrada zakonskih i podzakonskih akata, praćenje dostignuća s područja
graditeljstva.

8.2.
Odjel za tehničku regulativu i ovlasnice

Odjel za tehničku regulativu i ovlasnice
obavlja upravne poslove i stručno-analitičke poslove iz područja graditeljstva.

Upravni poslovi koje obavlja Odjel za
tehničku regulativu i ovlasnice jesu: sudjelovanje u nadzoru nad osobama
ovlaštenim za poslove kontrole i nostrifikacije projekata, sudjelovanje u
davanju suglasnosti za započinjanje obavljanja djelatnosti, imenovanje te
nadzor nad tijelima ovlaštenim za poslove dodjeljivanja tehničkih dopuštenja,
imenovanje te nadzor nad tijelima ovlaštenim za utvrđivanje uporabljivosti
građevnih proizvoda, utvrđivanje uvjeta za izradu tehničkih specifikacija,
sudjelovanje u utvrđivanju programa i provedbi stručnih ispita prema Zakonu o
gradnji, davanje stručnih mišljenja u žalbenim postupcima i postupcima
poništenja dozvola po pravu nadzora, sudjelovanje u upravnom nadzoru koje
provodi Ministarstvo, sudjelovanje u nadzoru nad radom Hrvatske komore
arhitekata i inženjera u graditeljstvu, vođenje službenih evidencija i priprema
statističkih podataka iz upravnih područja djelatnosti Uprave.

Stručni poslovi koje obavlja Odjel za
tehničku regulativu i ovlasnice jesu: praćenje primjene propisa iz područja
graditeljstva i posebnih zakona, priprema i donošenje građevno-tehničke
regulative i sudjelovanje u pripremi i donošenju ostale tehničke regulative,
priprema stručnih podloga i izrada temeljnih dokumenata i tehničkih propisa,
izrada stručnih podloga za utvrđivanje uvjeta za projektiranje, gradnju i
održavanje građevina, davanje stručnih mišljenja, objašnjenja i tumačenja,
postupanje po predstavkama i pritužbama građana, pripremanje odgovora na upite
drugih tijela državne uprave i zastupnička pitanja, sudjeluje u radu tehničkih
odbora za izradu hrvatskih normi, osnivanje, koordinacija i sudjelovanje u radumandatnih povjerenstava za područje izrade građevne-tehničke regulative i
za područje odrednica za tehničke specifikacije iz područja graditeljstva,
priprema stručnih podloga za stimuliranje održive i inovativne gradnje
građevina, davanje smjernica građevinskoj industriji i izvođačima radova u
svrhu minimalizacije otpada nastalog gradnjom, uređenje pravila u području
uporabe pri gradnji, rekonstrukciji i rušenju, izrada plana za poticanje
uporabe građevnog otpada u cilju izrade građevnih proizvoda i poluproizvoda, a
u skladu s ciljevima održivog gospodarenja prirodnim resursima, rad na
cjelovitom uvođenju relevantnih smjernica Europske unije za područje
graditeljstva, suradnja na izradi zakonskih i podzakonskih akata drugih uprava
ovog Ministarstva ili drugih tijela uprave, sudjelovanje u radu tijela Europske
unije iz područja graditeljstva, praćenje dostignuća s područja graditeljstva i
uključivanje u rad međunarodnih asocijacija koje prate nova dostignuća na
području održive gradnje, vođenje službenih evidencija i priprema statističkih
podataka iz stručnih područja djelatnosti Uprave, te vođenje biblioteke propisa
odnosno građevno-tehničke i ostale regulative.

9. ZAVOD ZA PROSTORNO UREĐENJE

Članak 11.

Zavod za prostorno uređenje obavlja
stručne i upravne poslove provođenja politike prostornog uređenja Vlade
Republike Hrvatske.

U okviru svog djelokruga Zavod:

- oblikuje elemente opće politike
prostornog uređenja i koordinira interese sektora u prostoru,

- uspostavlja i vodi informacijski sustav
prostornog uređenja na razini Republike Hrvatske,

- prati stanje i procese u prostoru, te
izrađuje izvješće o stanju u prostoru i program mjera za unapređenje stanja u
prostoru Republike Hrvatske;

- priprema izradu, izrađuje ili koordinira
izradu i prati provođenje Strategije programa prostornog uređenja Republike
Hrvatske i drugih dokumenata prostornog uređenja koje donosi Hrvatski sabor;

-
koordinira poslove na utvrđivanju i utvrđuje lokacijske uvjete za zahvate u
prostoru od važnosti za Republiku Hrvatsku;

-
koordinira rad i surađuje s županijskim zavodima za prostorno uređenje, Zavodom
za prostorno uređenje Grada Zagreba u poslovima koje tim zavodima povjeri
Ministarstvo;

-
obavlja poslove međunarodne suradnje.

Zavod
obavlja i druge stručne poslove koje mu povjeri ministar zaštite okoliša i
prostornog uređenja.

U
Zavodu za prostorno uređenje ustrojavaju se:

9.1.
Odjel za istraživanje i info-sustav prostornog uređenja

9.2.
Odjel za opću politiku prostornog uređenja

9.3.
Odjel za prostorno planiranje

9.1.
Odjel za istraživanje i info-sustav prostornog uređenja

Odjel za istraživanje i info-sustav
prostornog uređenja uspostavlja i vodi informacijski sustav i dokumentaciju o
prostoru i prostornom planiranju Republike Hrvatske. Istražuje, priprema i
koordinira izradu studija od važnosti za prostorno uređenje Republike Hrvatske
i afirmaciju njenog prostora u Europi i svijetu, te priprema izdavačku
djelatnost.

9.2.
Odjel za opću politiku prostornog uređenja

Odjel za opću politiku prostornog uređenja
izrađuje i koordinira izradu dvogodišnjih izvješća o stanju u prostoru
Republike Hrvatske i predlaže program mjera za unapređenje stanja. Vrši
regionalnu koordinaciju prostornog uređenja, koordinaciju urbanističke politike
gradova i sektorskih politika, te oblikuje elemente politike za ruralno
područje, krajobraz i za obalno područje. Uspostavlja i vodi međunarodnu
stručnu suradnju i priprema međunarodne projekte.

9.3.
Odjel za prostorno planiranje

Odjel za prostorno planiranje koordinira
poslove na utvrđi­vanju i utvrđuje lokacijske uvjete za zahvate u prostoru od
važnosti za Republiku Hrvatsku. Izdaje lokacijske dozvole. Prati i analizira
izradu planske dokumentacije i drugih instrumenata prostornog uređenja,
unapređuje stručne postupke i zakonska rješenja, te izdaje potrebne upute,
mišljenja, suglasnosti i izvode iz planova. Izrađuje, vodi i koordinira izradu
prostornih planova i drugih dokumenata prostornog uređenja koje donosi Hrvatski
sabor, te predlaže osiguranje financijskih sredstava za njihovu izradu.

III. UPRAVLJANJE UPRAVNIM ORGANIZACIJAMA
U SASTAVU MINISTARSTVA I UNUTARNJIM USTROJSTVENIM JEDINICAMA

Članak 12.

Ministar predstavlja Ministarstvo i
upravlja njegovim radom.

Zamjenik ministra zamjenjuje ministra u
slučaju njegove spriječenosti, te obavlja i sve druge poslove koje mu povjeri
ministar. Ukoliko zamjenik ministra nije imenovan, ministra će zamjenjivati
pomoćnik ministra kojeg odredi ministar.

Radom Tajništva Ministarstva upravlja
tajnik Ministarstva. Tajnik Ministarstva poduzima mjere za osiguranje
učinkovitosti u radu, te tehnički koordinira rad unutarnjih ustrojstvenih
jedinica ministarstva i upravnih organizacija u sastavu ministarstva, brine o
stručnom osposobljavanju i usavršavanju državnih službenika i namještenika u
tijeku službe i o urednom i pravilnom korištenju imovine i sredstava za rad,
nadzire rad državnih službenika i namještenika te obavlja i druge poslove koje
mu povjeri ministar.

Tajnik Ministarstva za svoj rad odgovara
ministru.

Radom upravnih organizacija ustrojenih u
sastavu Ministarstva upravlja pomoćnik ministra.

Članak 13.

Na čelu Kabineta ministra je tajnik
Kabineta. Na čelu odjela Ministarstva su načelnici, na čelu odsjeka voditelj,
na čelu pododsjeka voditelj pododsjeka.

Radom odjela područne jedinice
Ministarstva upravlja načel­nik odjela.

IV. OKVIRNI BROJ SLUŽBENIKA
I NAMJEŠTENIKA MINISTARSTVA

Članak 14.

Poslove iz djelokruga Ministarstva ovisno
o vrsti, složenosti, stručnoj spremi i drugim uvjetima obavljaju državni
službenici na radnim mjestima, odnosno imenovani na položaje i namještenici
raspoređeni na radna mjesta u skladu sa zakonom.

Okvirni broj državnih službenika i
namještenika potreban za obavljanje poslova iz djelokruga Ministarstva utvrđuje
se u dodatku (tablici), koja je sastavni dio ove Uredbe i ne objavljuje se u
Narodnim novinama.

V. PRIJELAZNE I ZAVRŠNE ODREDBE

Članak
15.

Pravilnik
o unutarnjem redu Ministarstva donijet će ministar zaštite okoliša i prostornog
uređenja, uz prethodnu suglasnost ministarstva nadležnog za poslove opće
uprave, u roku od 60 dana od dana stupanja na snagu ove Uredbe.

Članak
16.

Danom
stupanja na snagu ove Uredbe prestaje važiti Uredba o unutarnjem ustrojstvu
Ministarstva zaštite okoliša i prostornog uređenja (»Narodne novine«, broj
27/2000).

Članak
17.

Ova
Uredba stupa na snagu danom objave u »Narodne novinama«.

Klasa:
023-03/01-01/44
Urbroj: 5030115-01-1
Zagreb, 26. srpnja 2001.

Potpredsjednica
**Željka Antunović,** v. r.

if !supportEmptyParas endif

Uredba, NN 70/2001-1194